## L’Hospital de la Ribera incorpora dos tècniques de diagnòstic molecular avançades que milloren el tractament del càncer de mama i hematològic

*** El *kit* MammaTyper i el *kit* Hematology OncoKitDx permeten diagnòstics més precisos i teràpies personalitzades
* L’Hospital d’Alzira ha diagnosticat un total de 875 nous casos de càncer en 2024**

L’Hospital Universitari de la Ribera ha fet un pas avant en el diagnòstic del càncer amb la incorporació de dos noves tècniques de biologia molecular: el *kit* MammaTyper i el *kit* Hematology OncoKitDx.

Estes innovadores ferramentes permeten millorar la precisió, rapidesa i personalització en el diagnòstic i tractament dels pacients oncològics de mama i hematològics.

El *kit* MammaTyper és una prova de diagnòstic molecular innovadora que permet la determinació quantitativa de quatre biomarcadors essencials en la subtipificació del càncer de mama. Estos biomarcadors inclouen el receptor del factor de creixement epidèrmic humà tipus 2 (HER2), el receptor d’estrògens (ER), el receptor de progesterona (PR) i el marcador de proliferació cel·lular Ki-67, tots estos fonamentals en l’avaluació dels tumors de càncer de mama i en la presa de decisions terapèutiques.

Actualment és necessari en tots els tumors invasius de càncer de mama analitzar el subtipus molecular, perquè és fonamental a l’hora de decidir el tractament posterior i donar una indicació del pronòstic.

Tal com ha explicat Ángel Zúñiga, facultatiu de la Unitat de Genètica i Biologia Molecular en l’Hospital de la Ribera, “gràcies a esta tecnologia, els especialistes poden determinar amb més precisió el tipus de tumor, la qual cosa permet personalitzar els tractaments segons les característiques biològiques de cada pacient”. El doctor Zúñiga ha afegit que “això es traduïx en una major eficàcia terapèutica i una reducció d’efectes secundaris innecessaris”.

El *kit* MammaTyper permet analitzar de manera ràpida i precisa fins a huit mostres de càncer de mama en només 24 hores. Com ha afirmat Angel Zúñiga, “a diferència dels mètodes tradicionals, que són més lents i subjectius, esta tecnologia oferix resultats objectius i reproduïbles, ajudant els especialistes a prendre decisions més informades i de confiança en menys temps”.

Per la seua banda, l’Hematology OncoKitDx representa un gran avanç en el diagnòstic de càncers hematològics com leucèmies i limfomes, en analitzar amb precisió les alteracions genètiques presents en les cèl·lules tumorals.

“Este *kit* ens permet identificar amb exactitud les alteracions genètiques clau, la qual cosa no solament millora el diagnòstic, sinó que també ens ajuda a establir el pronòstic i seleccionar teràpies dirigides per a cada pacient, i així augmentar l’eficàcia del tractament”, explica Rafael Lluch, cap del Servici d’Hematologia de l’Hospital d’Alzira.

D’altra banda, cal recordar dos importants i recents iniciatives de l’Hospital de la Ribera en la lluita contra el càncer. D’una banda, ha incorporat un tercer accelerador lineal d’última generació per al tractament oncològic per radioteràpia, amb una inversió de 4,7 milions d’euros i, a més, ha iniciat el projecte de redacció del futur Centre Oncohematològic de Dia, un modern edifici de cinc plantes que permetrà millorar l’atenció als pacients oncològics.

**Importància dels programes de detecció**

L’Hospital d’Alzira ha diagnosticat en 2024 un total de 875 nous casos de càncer, dels quals 234 van ser de mama, 178 de pulmó i 142 de còlon. Així ho ha donat a conéixer el servici d’Oncologia Mèdica de l’Hospital d’Alzira amb motiu del Dia Mundial contra el Càncer que se celebra el 4 de febrer.

La cap del servici d’Oncologia de l’Hospital de la Ribera, Teresa Taberner, ha remarcat que, a més d’un estil saludable de vida, les mamografies i citologies periòdiques en la dona, les revisions de pròstata en l’home i la recollida de mostres de femta en majors de 50 anys, “són fonamentals per a anticipar-nos en els diagnòstics perquè ens permeten iniciar com més prompte millor els tractaments i seguir augmentat, d’esta manera, els índexs de supervivència”.

“Els índexs de curació actuals obrin una porta a l’esperança per a guanyar la batalla a una malaltia que és una de les principals causes de mortalitat en la població”, ha conclòs.

Fecha: 03/02/2025